Ապացուցել չես կարողանա նաև, եթե ջրից նմուշառում կատարես, լցնես ինչ-որ տարայի մեջ ու, թեկուզ սեփական գրպանիցդ վճարելով, փորձաքննության համար տանես հանձնես համապատասխան լաբորատորիայի: Ասենք թե փորձաքննության եզրակացությունը հաստատեց, որ ջրում քլորի պարունակությունը գերազանցում է սահմանված նորմային: Հետո ի՞նչ… «Երևան ջուր›› ընկերությունը հեշտությամբ կարող է ասել, որ դա ընդհանրապես իր մատակարարած ջուրը չէ, կամ էլ եթե նույնիսկ իր մատակարարածն է, հետագայում ինչ-որ մեկի կողմից քլորային միացություն է խառնվել: Նշենք, որ քլորային համապատասխան միացությունը ջրին խառնվում է որոշակի մանրէներից բնակչության վարակումը կանխելու նպատակով, իսկ այդ վտանգը Երևանում մեծ է, քանի որ ջրմուղի ցանցը հիմնականում հին է, շատ վայրերում նույնիսկ` քայքայված: